মিলিত হবার প্রক্কালে যে ধাক্কার সৃষ্টি হয় তাতেই উদ্ভব ঘটে হিমালয় পর্বতের। যে হিমালয়টা আজ মাথা উঁচু করে দাড়িয়ে আছে এটা মূলত সাগরের তলদেশ। সাগরের তলদেশের মাটি। টেথিস সাগরের তলদেশ দিয়েই মূলত হিমালয় গড়ে ওঠেছে। হিমালয় তার প্রমাণও বহন করছে। হিমালয়ে এমন সব প্রাণীর ফসিল পাওয়া গেছে যে প্রাণীর বসবাস শুধুমাত্র সাগরেই সম্ভব। মাছ তো আর ডাঙ্গার মাটিতে চড়ে বেড়াতে পারে না। পাললিক শিলা সবসময়ই সাগরের তলদেশই সৃষ্টি হয়। যদি কোনো স্থানে পাললিক শিলা দেখা যায় তবে বুঝতে হবে সে স্থানটা একসময় সাগরের তলদেশে ছিল। হিমালয় সহ পৃথিবীর বিভিন্ন পর্বতে এমন পাললিক শিলা খুঁজে পাওয়া গেছে। যেখানে দেখা যাবে চুনা-পাথর বুঝতে হবে সেখানটা আগে সাগরের তলদেশে ছিল। চুনাপাথর তৈরি হয় মূলত রাশি রাশি শামুক জাতীয় প্রাণীর খোলক একসাথে জমে জমে। আর সেটা সমুদ্রেই সম্ভব। বাংলাদেশের কোনো স্থানেও চুনাপাথর পাওয়া যায়, তার মানে একসময় বাংলাদেশও নিমজ্জিত ছিল সাগরের তলায়। আবার স্থলভাগের অনেক জায়গাই তলিয়ে গেছে সাগরের মাঝে। সাগরের মাঝখান থেকে স্থলভাগের প্রাণীর অস্থি-কংকাল সহ আরও অন্যান্য আলামত পাওয়া গেছে। যাহোক ভারত যে এমন শক্তি নিয়ে এশিয়াকে ধাক্কা দিয়েছে সে ধাক্কাটা এখনো কার্যত আছে। যার জন্য হিমালয়ের উচ্চতা এখনো বেড়ে চলছে। ভূ-বিজ্ঞানীরা হিসাব করে দেখেছেন হিমালয়ের উচ্চতা প্রতি বছরে পাঁচ মিলিমিটার করে বৃদ্ধি পাচ্ছে। এক বছরে মাত্র পাঁচ মিলিমিটার সামান্য হলেও খুব সামান্য নয়। এরকম করে বৃদ্ধি পাওয়া যদি চলতেই থাকে তবে আগামী ২০ লক্ষ বছরে হিমালয়ের উচ্চতা ১০ কিলোমিটার বেড়ে যাবে। উপরের দিকে ১০ কিলোমিটার কিংবা ছয় মাইল বেড়ে যাওয়া সাধারণ কথা নয়। বর্তমানে এভারেস্টের উচ্চতা আছে ৮৮৬৩ মিটার বা ৯ কিলোমিটারের কাছাকাছি। ২০ লক্ষ বছর পর এভারেস্ট সহ সমগ্র হিমালয়টাই বেড়ে যাবে আরও দশ কিলোমিটার। একটা ব্যাপার লক্ষণীয়, পৃথিবীর মহাদেশীয় যে নয়টি প্রধান খণ্ডাংশ বা প্লেট তার মাঝে ভারত একটা।